Հունաստանում շարունակվում են բողոքի ցույցերն ու գործադուլները
Ոստիկանությունը արցունքաբեր գազ և խլացնող նռնակներ է կիրառում ցուցարարների դեմ
Հունաստանի մայրաքաղաք Աթենքում հինգշաբթի օրը շարունակվել են բողոքի ցույցերը՝ երկրի կառավարության կողմից ֆինանսական խիստ խնայողության նոր միջոցառումների վերաբերյալ ավարտական քվեարկություն անցկացնելուն ընդառաջ: Հունաստանում մեծամասնություն կազմող Սոցիալիստական կուսակցության օրենսդիրներն արդեն նախնական հավանության են արժանացրել հարկերի բարձրացման և պետական հատվածում աշխատատեղերի կրճատման ծրագրերին: Աթենքի Սինտագմա հրապարակում չորեքշաբթի օրը հավաքվել էր 100 հազար ցուցարար: Քաղաքի փոխողցներում շարունակվել են քարեր և դյուրավառ հեղուկով լցված շշեր նետող ցուցարարների բախումները ոստիկանության ուժերի հետ, որոնք արցունքաբեր գազ և խլացնող նռնակներ են կիրառել ցուցարարների դեմ: Բողոքի ցույցերը շարունակվել են նաև Հունաստանի այլ քաղաքներում: Երկրում շարունակվող համընդհանուր գործադուլի պատճառով քաղաքի փողոցներում կուտակվել են աղբի հսկա կույտեր, փակվել զբոսաշրջային վայրերը և դադարեցվել կառավարական մարմինների գործունեությունը: Ֆրանսիայի նախագահ Նիկոլա Սարկոզին և Գերմանիայի կանցլեր Անգելա Մերքելը չորեքշաբթի օրը հանդիպում են անցկացրել Ֆրանկֆուրտում՝ կիրակի օրը Բրյուսելում կայանալիք Եվրոպական Միության գագաթաժողովին ընդառաջ պարտքային ճգնաժամը քննարկելու նպատակով: Հունաստանի տնտեսությունն արդեն երրորդ տարին անկում է ապրում: Երկրում գործազրկության մակարդակը հուլիս ամսին կազմել է 16,5 տոկոս: Գործազուրկների հիմնական մասը կազմում են երիտասարդները, որոնց թվում գործազրկության ցուցանիշներն է՛լ ավելի բարձր են: